Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi kaksi- ja kolmipyöräisten moottoriajoneuvojen tietyistä osista ja ominaisuuksista annetun direktiivin 97/24/EY muuttamisesta"



Virallinen lehti nro C 123 , 25/04/2001 s. 0022 - 0024



Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi kaksi- ja kolmipyöräisten moottoriajoneuvojen tietyistä osista ja ominaisuuksista annetun direktiivin 97/24/EY muuttamisesta" (2001/C 123/03) Neuvosto päätti 20. heinäkuuta 2000 Euroopan yhteisön perustamissopimuksen 95 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "yhtenäismarkkinat, tuotanto ja kulutus" -jaosto antoi lausuntonsa 8. joulukuuta 2000. Esittelijä oli Paulo Barros Vale. Talous- ja sosiaalikomitea hyväksyi 24. ja 25. tammikuuta 2001 pitämässään 378. täysistunnossa (tammikuun 25. päivän kokouksessa) enemmistön äänin seuraavan lausunnon. Äänestyksessä annettiin 48 ääntä puolesta, 15 vastaan 4:n pidättyessä äänestämästä. 1. Johdanto 1.1. Tämä TSK:n lausunto koskee ehdotusta muuttaa kaksi- ja kolmipyöräisten moottoriajoneuvojen tietyistä osista ja ominaisuuksista annettua direktiiviä. 1.2. Komission ehdotuksen taustalla on direktiivin 97/24/EY 5 artikla, joka velvoittaa komission tekemään kahden vuoden kuluessa kyseisen direktiivin antamisesta ehdotuksia moottoripyörien uusista päästörajoista. Tätä varten on tutkittava päästöjen vähentämismahdollisuuksia ja tekniikkaa sekä arvioitava tiukempien päästörajojen soveltamisesta aiheutuvat kustannukset ja hyödyt. 1.3. Komission perimmäisenä tavoitteena on parantaa ehdotuksella ilmanlaatua määrittämällä kyseisten ajoneuvotyyppien kaasumaisten päästöjen ylärajat. 1.4. Tavoitteen saavuttaminen edellyttää sellaista tekniikkaa kuin hapetuskatalysaattori (mahdollisesti toissijaisella ilman suihkutuksella), suljettusilmukkainen kolmitiekatalysaattori ja bensiinin suorasuihkutusjärjestelmät. 2. Yleistä 2.1. Komissio toteaa, että "elektronisia polttoaineen suihkutus- ja moottorin hallintajärjestelmiä on juuri alkanut tulla markkinoille", mutta lisää, että nelitahtimoottoreissa nämä tekniikat ovat jo käytössä. Sen sijaan kaksitahtimoottoreiden alalla eri valmistajat kehittävät paraikaa tekniikkaa tai ovat jo asettaneet mallin markkinoille. Komitea on tietoinen, että velvollisuus ottaa käyttöön uutta ympäristöystävällistä tekniikkaa edellyttää, että tätä tekniikkaa levitetään markkinoille ja valmistajilla on yleisesti mahdollisuus saada sitä käyttöönsä. Komitea toivoo, että mahdollisuus konkretisoituisi mahdollisimman pian. 2.2. Kaksi- ja kolmipyöräisten moottoriajoneuvojen alhaiset tuotantomäärät ja sarjojen hinnat vaikuttavat suuresti siihen, miten kehitysinvestoinnit saadaan kuoletettua. Kustannukset ovat huomattavasti korkeammat sellaisten muutosten kohdalla, jotka on tehtävä lyhyellä aikavälillä tietyn lainsäädännön tullessa voimaan, kuin sellaisten muutosten kohdalla, jotka voidaan toteuttaa muutenkin suunnitellun mallin muutoksen yhteydessä. 2.3. Esiteltyään mahdolliset tekniset ratkaisut sekä neli- ja kaksitahtimoottoreiden päästöissä havaitut erot komissio katsoo, että ensimmäisessä vaiheessa toteutettavaksi ehdotetut tekniset ratkaisut tarjoavat mahdollisuuden luoda raja-arvojoukon, jota voidaan soveltaa kaikkiin moottoripyöriin moottorityypistä riippumatta. 3. Erityistä 3.1. Kun otetaan huomioon, että kehitetyt tekniikat (kehitystaso) ja niiden teollinen sovellettavuus neli- ja kaksitahtimoottoreihin ja siten niiden levittäminen ovat eri tasoilla, on syytä suhtautua varovaisesti päivämääriin, jolloin esitetyistä päästörajoista tulee pakollisia. Tämä pätee erityisesti niiden teknisten ratkaisujen soveltamiseen, joista ei ole vielä teollisesti toteuttamiskelpoisia versioita. 3.2. Huoleen on aihetta erityisesti siksi, että näitä tekniikoita, esimerkiksi suorasuihkutustekniikkaa, on pyritty aiemmin soveltamaan pienisylinterisiin, kierrostaajuudeltaan korkeisiin moottoreihin, mutta markkinoilla ei ole ollut tarjolla tarvittavia erityisvalmisteisia osia joko teknisten ongelmien johdosta tai siksi, etteivät komponenttien erikoisvalmistajat ole kiinnostuneet tästä määrällisesti vähäisestä tuotannosta kehityskustannusten ja potentiaalisten markkinoiden välisen epäsuhdan takia. 3.3. Kaksi- ja nelitahtimoottoristen ajoneuvojen lopullisten kustannusten välisiä eroja tulee supistaa, sillä ne vaikuttavat hintojen kilpailukykyyn markkinoilla. 3.4. Näyttää siltä, että tarvitaan mekanismeja, joiden avulla voidaan korjata tai muuttaa ehdotettuja arvoja ja päivämääriä silloin, kun ei ole mahdollista päästä teollisesti käyttökelpoisiin versioihin. 3.5. Myös verokannustimien käyttöönottoa tulee selkiyttää siten, että voidaan turvata kilpailu sekä valtioiden että eri tyyppisten ajoneuvojen ja alan yritysten välillä. Komitea korostaa erityisesti, että pienten ja keskisuurten valmistajien on vaikea saavuttaa 3 artiklan 1 kohdan b alakohdassa säädettyjä valinnaisia raja-arvoja, sillä niillä ei ole asianmukaisia tutkimus- ja kehittämisvaroja. Nämä valmistajat voivat joutua entistä vaikeampaan tilanteeseen markkinoilla, jos ne eivät pääse osallisiksi verokannustimista, joita sitä vastoin saavat kooltaan suuremmat ja tekniseltä ja taloudelliselta suorituskyvyltään paremmat kilpailijat. 4. Päätelmät 4.1. Vaikka käsiteltävänä olevan ehdotuksen taustalla oleva periaate ympäristönäkökohdista on sinällään kiitettävä, on otettava huomioon myös odotettavissa olevat tekniset ja teolliset ongelmat, jottei direktiivistä tule sellainen, ettei sitä voida soveltaa tietyntyyppisiin ajoneuvoihin tai ettei markkinoiden ulkopuolelle jää kokonaan tiettyjä ryhmiä, joilla on pitkät perinteet tämäntyyppisistä ajoneuvoista (erityisesti pienisylinteristen kaksitahtimoottoreiden käyttäjät). 4.2. Ehdotuksessa tulee ottaa huomioon seuraavat seikat: 4.2.1. Teollisesti toteutettavat ja osien hankintamarkkinoilla tarjolla olevat tekniikat, joita kaikki moottori- ja ajoneuvovalmistajat voivat käyttää, esimerkiksi kaksi- ja nelitahtimoottoreiden hapetuskatalysaattorit (OC) ja/tai suljettusilmukkaiset kolmitiekatalysaattorit (TWC) sekä nelitahtimoottoreiden toissijainen ilman suihkutus (SAI), mahdollistavat sen, että ehdotuksessa esitetyt päästörajat ja määräajat saadaan sitoviksi. 4.2.2. Vielä tutkimus- ja kehitysvaiheessa olevien tekniikoiden päästörajoihin ja määräaikoihin sekä päätöksiin, jotka perustuvat toistaiseksi keskeneräisiin ja epäluotettaviin testeihin, tulee soveltaa siirtymäaikaa niiden toteuttamiskelpoisuuden tarkistamiseksi, sillä vuodesta 2003 niiden sääntelyn perusteena on kehityksen sen hetkinen taso. 4.2.3. TSK kiinnittää komission huomion GRPE:n (saastumista ja energiaa tutkiva ryhmä) Genevessä tekemiin töihin moottoripyörille tarkoitetun uuden testisyklin määrittämiseksi. Ei olekaan järkevää määrätä juuri tällä hetkellä valinnaisia raja-arvoja verokannustimille. 4.2.4. Komitea katsoo, että direktiiviehdotuksen 2 artiklan 3 kohdassa mainittujen uusien ajoneuvojen direktiivin 92/61/ETY säännösten mukaisten vaatimustenmukaisuustodistusten voimassaoloaikaa on jatkettava 1. päivään tammikuuta 2005. 4.2.5. Direktiivin soveltamisessa trial-pyöriin tulee säätää vuoden poikkeusaika komission ehdotukseen verrattuna, jotta tuottajat ehtivät tutkimaan ratkaisuvaihtoehtoja kyseisille ajoneuvotyypeille sekä sopeutumaan uusiin vaatimuksiin. Bryssel 25. tammikuuta 2001. Talous- ja sosiaalikomitean puheenjohtaja Göke Frerichs